**Приложение 15**

**АДМИНИСТРАТИВЕН ДОГОВОР**

**за предоставяне на безвъзмездна финансова помощ**

**по**

**ПРОГРАМА „НАУЧНИ ИЗСЛЕДВАНИЯ, ИНОВАЦИИ И ДИГИТАЛИЗАЦИЯ ЗА ИНТЕЛИГЕНТНА ТРАНСФОРМАЦИЯ“ 2021-2027 г.**

**Процедура чрез подбор на проектни предложения**

**BG16RFPR002-1.005 „Малки иновативни грантове за малки и средни предприятия (МСП)“**

**Настоящият договор се сключва на основание чл. 37, ал. 3 от Закона за управление на средствата от Eвропейските фондове при споделено управление** (ЗУСЕФСУ) и Решение № 712 на Министерския съвет от 2020 г. за определяне на структурите, отговорни за управлението, контрола, отчетността, координацията и одита на програмите, съфинансирани от Европейския фонд за регионално развитие, Европейския социален фонд, Кохезионния фонд, Eвропейския фонд за морско дело, рибарство и аквакултури, Фонда за справедлив преход, Европейския фонд за гарантиране на земеделието, Европейския земеделски фонд за развитие на селските райони, Фонд „Вътрешна сигурност”, Фонд „Убежище, миграция и интеграция” и „Инструмента за финансова подкрепа за управлението на границите и визовата политика” като част от Фонда за интегрирано управление на границите за програмен период 2021-2027 г., и програмите за сътрудничество, в които Република България участва за програмен период 2021-2027 г. (изм. с Решение № 272 на Министерския съвет от 28 април 2022 г., Решение № 519 на Министерския съвет от 22 юли 2022 г. и Решение № 275 от 6 април 2023 г.), във връзка с постъпило проектно предложение в Информационната система за управление и наблюдение на средствата от ЕФСУ (наричана по-нататък ИСУН) с номер ....................................................... и т. ... от Оценителен доклад, (изготвен на основание чл. 35 от ЗУСЕФСУ), одобрен от Ръководителя на Управляващия орган на програма „Научни изследвания, иновации и дигитализация за интелигентна трансформация“ 2021-2027 г. (УО на ПНИИДИТ) между:

Министерство на иновациите и растежа, в чиято структура е Главна дирекция „Европейски фондове за конкурентоспособност” (ГД ЕФК), определена за Управляващ орган на Програма „Научни изследвания, иновации и дигитализация за интелигентна трансформация“ 2021-2027 г. (ПНИИДИТ), с адрес: гр. София 1000, ул. „Княз Александър I” № 12, Булстат: 177549112 и представлявана от ……………………….., главен директор на ГД ЕФК, в качеството й/му на Ръководител на УО по приоритет………………на ПНИИДИТ, съгласно Заповед № ……., и администратор на помощ, и ……………….. (*име и длъжност на лицето*), с право на втори подпис при поемане на финансови задължения и извършване на разходи, съгласно Заповед …………… , от една страна

И

Бенефициентът *………………………… (наименование и седалище на бенефициента)*, представляван от ………………………………………………………………………………, от друга страна.

**Страните по договора се споразумяха за следното:**

1. **Общи условия**

**Чл. 1. (1)** Управляващият орган предоставя на Бенефициента безвъзмездна финансова помощ в максимален размер до стойността, посочена в раздел „Бюджет” от Приложение I към настоящия договор за изпълнение на проект по процедура чрез подбор на проектни предложения BG16RFPR002-1.005 Малки иновативни грантове за малки и средни предприятия (МСП)”, с наименование, приоритет и специфична цел съгласно описаното в раздел „Основни данни” от Формуляра за кандидатстване (Приложение I).

**(2)** Стойността на проекта, основните дейности, индикаторите за изпълнение (показатели за краен продукт) и индикаторите за резултат (показатели за резултат) са съгласно посоченото в раздели „Бюджет”, „План за изпълнение/Дейности по проекта”, „Индикатори” от Приложение I, неразделна част от настоящия договор.

**(3)** На Бенефициента ще бъде предоставена безвъзмездна финансова помощ съгласно условията на този договор и приложенията към него, за които Бенефициентът декларира, че познава и приема. Окончателната сума на безвъзмездната финансова помощ се определя при спазване на разпоредбите на раздел XIII и раздел XVI от Приложение II към настоящия договор.

**(4)** Бенефициентът приема отпуснатата безвъзмездна финансова помощ и се задължава да изпълни всички задължения, произтичащи от договора и неговите приложения. С подписването на Административния договор за предоставяне на безвъзмездна финансова помощ Бенефициентът декларира, че е запознат с „Условията за изпълнение към административни договори за предоставяне на безвъзмездна финансова помощ по ПНИИДИТ“ и приема да ги изпълнява.

**(5)** Срокът/периодът за изпълнение на проекта е съгласно посоченото в раздел „Основни данни” от Приложение I към настоящия договор, считано от датата на сключване на настоящия договор, но не повече от максималния срок, предвиден в т. 18 от Условията за кандидатстване по процедура BG16RFPR002-1.005 „Малки иновативни грантове за малки и средни предприятия (МСП)“.

**(6)** Бенефициентът изпълнява проекта съгласно одобреното проектно предложение (Приложение I към настоящия договор), Условията за кандидатстване, Условията за изпълнение (Приложение II към настоящия договор) по процедура чрез подбор на проектни предложения BG16RFPR002-1.005 „Малки иновативни грантове за малки и средни предприятия (МСП)“ и клаузите на настоящия договор.

**(7)** Бенефициентът се задължава в 20-дневен срок от сключването на настоящия договор да уведоми Управляващия орган за притежавана от него банкова сметка, по която ще бъдат извършвани плащанията съгласно посоченото в чл. 3 – 6, посредством представяне на финансова идентификационна форма по образец на Управляващия орган.

**(8)** В случай на промяна в банковата сметка по чл. 1 (7), Бенефициентът се задължава в срок не по-дълъг от 5 (пет) дни да уведоми Управляващия орган за промяната с нова финансова идентификационна форма.

**(9)** Сумите, изплащани от Управляващия орган, се превеждат по банковата сметка на Бенефициента, посочена във финансовата идентификационна форма по образец на Управляващия орган.

**(10)** В случаите на учреден залог в полза на банкова институция, банковата сметка, посочена във финансовата идентификационна форма, трябва да съответства на сметката, посочена в договора за особен залог.

**(11)** При наличие на задължения към Национална агенция за приходите и Агенция „Митници”, Управляващият орган извършва банков превод на запорираната сума по посочената в разпореждането за изпълнение банкова сметка.

**(12)** Управляващият орган може да извършва банков превод по искане или наложен запор от съдия изпълнител, публичен изпълнител и други по посочената в разпореждането за изпълнение банкова сметка.

**(13)** Бенефициенът се задължава да избере изпълнител на услуга от Платформа за сътрудничество между висшите училища, изследователските организации и бизнеса (наричана по-нататък „Платформата“), достъпна в интернет на адрес …[[1]](#footnote-2) за всяка заявена услуга в раздел „План за изпълннеие/дейности по проекта“ от Приложение I към настоящия договор.

(14)Бенефициентът се задължава избраната услуга от Платформата да е в същата тематична област от ИСИС, която е посочена по отношение на дейността във Формуляра за кандидатстване (Приложение I към настоящия договор).

**(15)** Бенефициенът се задължава разходите и плащанията по проекта да бъдат отразени в счетоводната документация, към икономическа дейност 72 „Научноизследователска и развойна дейност“, сектор М „Професионални дейности и научни изследвания“ от КИД 2008 на НСИ.

1. **Техническо и финансово отчитане и условия за плащане:**

**Чл. 2. (1)** Безвъзмездната финансова помощ се предоставя, чрез прилагане на опростен вариант на разходите по процедурата (Еднократна сума, съгласно чл. 53, пар. 1, б. „в“ на Регламент (ЕС) № 2021/1060), като Бенефициентът се задължава да постигне договорените резултати (предвидената/ите услуга/и от научноизследоватеската/ите организация/и).

**(2)** В случай че по конкретна услуга не са постигнати предвидените резултати или същите са изпълнени частично, допустимите разходи за тази услуга са равни на 0.00 лв. и безвъзмездна финансова помощ не се изплаща, независимо от постигнатото частично изпълнение (ако има такова).

**(3)** В случай че са предвидени две услуги в раздел „План за изпълнение/дейности по проекта“ от Приложение I към настоящия договор, но е постигнат резултат, надлежно удостоверен от бенефициента и одобрен от УО на ПНИИДИТ само за една услуга, безвъзмездна финансова помощ се изплаща за едната услуга, която е изпълнена.

**Чл. 3.** Плащането по този договор е само окончателно плащане.

**Чл. 4. (1)** Искането за окончателно плащане се подкрепя с представяне на финален отчет, който се състои от техническа и финансова част в съответствие с чл. 12-14 от Приложение II към настоящия договор.

**(2)** Окончателното плащане се извършва след одобрението на финалния отчет и е в размер на еднократната сума за една или две заявени услуги.

**Чл. 5. (1)** Окончателното плащане се извършва след одобрение на представен пакет отчетни документи (ПОД) в ИСУН, съдържащ финален технически и финансов отчет и искане за окончателно плащане, в срок от 80 (осемдесет) календарни дни от датата на постъпване на искането за плащане в Управляващия орган на ПНИИДИТ.

**(2)** Финалният отчет трябва да посочва и постигането на целите на проекта чрез реализиране на проектните дейности, както и да показва реалното изпълнение на заложените очаквани резултати. Към финалния отчет задължително се прилагат следните документи, доказващи получената от МСП за предоставената услуга и/или достъп до научни инфраструктури/специализирани лабораторни комплекси или уникално научно оборудване:

* Договор за услуга между МСП и изпълнителя на услугата, включен в Платформата .
* Сертификат по образец от Платформата, издаден на МСП от Изпълнителя[[2]](#footnote-3) за предоставената услуга и/или достъп до научни инфраструктури/специализирани лабораторни комплекси или уникално научно оборудване. Посочената в Сертификата тематична област на ИСИС следва да е идентична с посочената в Приложение I към настоящия договор .
* Описание на постигнатите резултати.

**(3)** В рамките на срока по чл. 66 от Приложение II към настоящия договор във връзка с чл. 64 от Приложение II към настоящия договор, когато извършени и верифицирани разходи впоследствие бъдат установени като недопустими от счетоводен, одитиращ или друг контролиращ орган, същите подлежат на възстановяване от Бенефициента съгласно раздел XVI от Приложение II към настоящия договор.

1. **Други условия**

**Чл. 6** При кандидатстване за друго публично финансиране Бенефициентът следва да има предвид, че:

**(1)** Съгласно чл. 8, пар. 3 от Регламент (ЕС) № 651/2014 г. на Комисията помощите с установими допустими разходи, които са освободени от задължението за уведомяване по смисъла на същия регламент, могат да се натрупват с всякаква друга държавна помощ във връзка със същите допустими разходи, които се припокриват частично или напълно, само ако това натрупване не води до надхвърляне на най-високия интензитет на помощта или най-високия размер на помощта, приложими за тази помощ по силата на същия регламент.

**(2)** Общият размер на безвъзмездната помощ, предоставена на едно предприятие съгласно чл. 28, пар. 4 от Регламент (ЕС) № 651/2014, не може да надхвърля левовата равностойност на 220 000 евро (430 282,60 лева) за всеки тригодишен период[[3]](#footnote-4).

**(3)** Помощ съгласно чл. 28 от Регламент (ЕС) № 651/2014 може да се кумулира със същата помощ, предоставяна за същите допустими разходи, до съответния таван, определен в ал.2 от настоящия член.

В случай че, за да получи безвъзмездна финансова помощ, Бенефициентът е декларирал, представил информация/ документи (включително че представлява микро- или малко предприятие), и след сключване на административния договор възникнат съмнения относно невярно декларирани данни и/или представена информация/ документи, УО на ПНИИДИТ извършва проверка, включително и по отношение на предприятията-партньори и свързаните предприятия на Бенефициента. В случай че съмнението се потвърди, УО на ПНИИДИТ прекратява едностранно сключения договор. Бенефициентът следва да възстанови средствата по договора, вкл. дължимата законна лихва, ако:

**1.** установената категория/ обстоятелство относно предприятието би довела/о до неспазване на заложени в Условията за кандидатстване правила или ограничения, и/или

**2.** предприятието не би сключило административен договор, тъй като декларираната от него категория/ обстоятелство не отговаря на реалната към момента на постановяване на решението за предоставяне на безвъзмездна финансова помощ.

**(4)** В случай че, за да получи финансиране, Бенефициентът е декларирал, че дейностите не са започнати преди подаването на проектното предложение, независимо дали всички свързани плащания са извършени и след сключване на административния договор се установи, че е декларирал невярно това обстоятелство, УО на ПНИИДИТ прекратява едностранно сключения договор и изисква възстановяване на средствата по договора, вкл. дължимата законна лихва.

**Чл. 7.** Бенефициентът и Управляващият орган са единствените страни по АДПБФП. Бенефициентът е отговорен пред Управляващия орган за изпълнението на административния договор.

**Чл. 8. (1) Безвъзмездната финансова помощ има характер на допустима държавна помощ на Европейския съюз, на основание на които се предоставя или одобрява:**

**1.** Приложим режим на държавна помощ:

Приложимият режим на държавна помощ е съгласно чл. 28 „**Помощи за иновации в полза на МСП**“ от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014).

**2.** Възстановяване на държавна помощ:

**а)** Неправомерно получената помощ, освободена от задължението за уведомяване с акт на Съвета на Европейския съюз или на Европейската комисия, представлява публично вземане съгласно чл. 38 от Закона за държавните помощи, което се установява от администратора на помощ чрез издаване на акт за установяване на публичното вземане по реда на Административнопроцесуалния кодекс. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите. Когато с решение на Европейската комисия за възстановяване на неправомерно предоставена държавна помощ или съответно на неправилно използвана държавна помощ не са индивидуализирани получателите на помощ и размерът на сумата, която трябва да се възстанови, администраторът на помощ издава допълнително и акт за установяване на публично вземане по реда на чл. 166, ал. 2 и 3 от ДОПК. Не се разрешава предоставяне на нова държавна помощ на предприятие, което не е изпълнило решение на Европейската комисия за възстановяване на неправомерно предоставена държавна помощ и не е възстановило изцяло неправомерно получената държавна помощ.

**б)** Възстановяването на недължимо платените и надплатените суми, както и на неправомерно получените или неправомерно усвоени средства, ще се извършва в съответствие с установения ред, съгласно действащите нормативни актове за правилата за плащане, верификация и счетоводно отчитане на разходите към момента на изпълнение на АДПБФП.

**в).** При нарушения от страна на Бенефициента на изискванията на Регламент (ЕС) № 651/2014 на Комисията, бенефициентът следва да възстанови изцяло предоставената държавна помощ от Управляващия орган със съответната законова лихва.

**Адреси за контакти:**

**Чл. 9. (1)** Kореспонденцията, свързана с настоящия договор, трябва да бъде в писмена форма, да съдържа номера на Административния договор за предоставяне на безвъзмездна финансова помощ и наименованието на Проекта, и да бъде изпращана посредством ИСУН.

**(2)** В допълнение, двете страни по Административния договор за предоставяне на безвъзмездна финансова помощ могат да осъществяват контакт и на следните адреси:

**За Управляващия орган:**

…………………………………

*[адрес за кореспонденция на Управляващия орган]*

**За Бенефициента:**

*Адресът за кореспонденция на Бенефициента е посочен в раздел „Данни за кандидата” от Приложение I към настоящия договор.*

**Чл. 10. (1)** При промяна на приложимото европейско и/или национално законодателство, страните се задължават да изменят клаузите по настоящия договор съгласно тази промяна.

**(2)** За неуредените в настоящия договор въпроси се прилагат разпоредбите на действащото европейско и/или национално законодателство.

**Чл. 11.** В случай на противоречие между разпоредбите на Приложенията и тези на Договора, с предимство се прилагат разпоредбите на Договора. В случай на противоречие между разпоредбите на Приложение II и тези на другите приложения към настоящия договор, с предимство се прилагат разпоредбите на Приложение II към настоящия договор.

**Приложения**

**Чл. 12. (1) Одобреният проект и документите по чл. 26, ал. 1 от ЗУСЕФСУ, в частта, определяща условията за изпълнение, са неразделна част от настоящия договор.**

**(2)** Следните документи представляват приложения към настоящия Административен договор за предоставяне на безвъзмездна финансова помощ и са неразделна част от него:

**Приложение I:** Формуляр за кандидатстване (в ИСУН);

**Приложение II:** Условия за изпълнение към административни договори за предоставяне на безвъзмездна финансова помощ по програма „Научни изследвания, иновации и дигитализация за интелигентна трансформация” 2021-2027 (в електронен вариант, прикачени в ИСУН);

**Приложение III:** Декларация при кандидатстване;

**Приложение IV:** Декларация за обстоятелствата по чл. 3 и чл. 4 от Закона за малките и средните предприятия;

**РЪКОВОДИТЕЛ НА УПРАВЛЯВАЩИЯ ОРГАН**:

**…………………………**

*[подпис]*

*[дата]*

**ЗА БЕНЕФИЦИЕНТА**:

**…………………………**

*[подпис]*

*[дата]*

1. Интернет адресът на Платформата за сътрудничество между висшите училища, изследователските организации и бизнеса ще бъде добавен преди обявяване на процедурата за кандидатстване. [↑](#footnote-ref-2)
2. Вж. опредлението за „изпълнител на услуга“ съгласно Използвани съкращения и основни определения (Приложение 8) от Условията за кандидатстване [↑](#footnote-ref-3)
3. Периодът от три години назад, считано от сключване на настоящия административен договор за предоставяне на безвъзмездна финансова помощ [↑](#footnote-ref-4)